作者:劉辰翁
標題:摸魚兒
內容:正何須、陽關腸斷，吳姬苦勸人酒。中年懷抱縈縈處，看取伴煙和柳。柳搖首。笑飛到家山，已是酴醿後。留連話舊。問溪上兒童，頗曾見我，有此故人否。相逢地，還憶今宵三韭。青山知了迎候。東風自送歸帆去，吹得亂紅沾袖。暮雲皺。聽杜宇高高，啼向無何有。江花垂手。任春色重來，江花更好，難可少年又。